將往終南和子由見寄
作者：蘇軾
朝代：宋

paragraphs: 人生百年寄鬢鬚，富貴何啻葭中莩。
惟將翰墨留染濡，絕勝醉倒蛾眉扶。
我今廢學如寒竽，久不吹之澀欲無。
歲云暮矣嗟幾餘，欲往南溪侶禽魚。
秋風吹雨凉生膚，夜長耿耿添漏壺。
窮年弄筆衫袖烏，古人有之我願如。
終朝危坐學僧趺，閉門不出閑履鳬。
下視官爵如泥淤，嗟我何爲久踟躕。
歲月豈肯與汝居，僕夫起餐秣吾駒。